SELIC วิ่งแรง 4 วันติด บวกต่อ 6% ลุ้นยอดขาย Q2/61 โตแจ่ม หลังปรับกลยุทธ์กระจายสินค้าใหม่
SELIC วิ่งแรง 4 วันติด บวกต่อ 6% ลุ้นยอดขาย Q2/61 โตแจ่ม หลังปรับกลยุทธ์กระจายสินค้าใหม่ โดยล่าสุด ณ เวลา 10.29 น. อยู่ที่ระดับ 2.20 บาท เพิ่มขึ้น 0.12 บาท หรือ 5.77% สูงสุดที่ระดับ 2.24 บาท ต่ำสุดที่ระดับ 2.14 บาท ด้วยมูลค่าการซื้อขาย 25.04 ล้านบาท
19 มิ.ย. 2561

ผู้สื่อข่าวรายงานว่า ราคาหุ้น บริษัท ซีลิค คอร์พ จำกัด (มหาชน) หรือ SELIC ณ เวลา 10.29 น. อยู่ที่ระดับ 2.20 บาท เพิ่มขึ้น 0.12 บาท หรือ 5.77% สูงสุดที่ระดับ 2.24 บาท ต่ำสุดที่ระดับ 2.14 บาท ด้วยมูลค่าการซื้อขาย 25.04 ล้านบาท

ทั้งนี้ ราคาหุ้น SELIC ปรับตัวขึ้นแรง 4 วันติด นับตั้งแต่ราคาหุ้นปิดที่ระดับ 1.69 บาท เมื่อวันที่ 13 มิ.ย. 61 โดยปัจจัยที่ส่งผลให้ราคาหุ้นปรับตัวเพิ่มขึ้นคาดมาจากนักลงทุนเข้ามาซื้อเก็งกำไร หลังคาดการณ์ผลประกอบการในช่วงไตรมาส 2/61 จะเติบโตอย่างโดดเด่น
อนึ่งก่อนหน้านี้มีการรายงานข่าว นายเอก สุวัฒนพิมพ์ ประธานเจ้าหน้าที่บริหาร SELIC เปิดเผยว่า บริษัทคาดยอดขายในไตรมาส 2/61 จะเติบโตดีกว่าไตรมาส 1/61 และช่วงเดียวกันของปีก่อน แม้ปกติครึ่งปีแรกจะเป็นช่วงโลซีซั่นของธุรกิจ แต่บริษัทได้มีการปรับกลยุทธ์ในการกระจายสินค้าได้ดีขึ้น ประกอบกับเน้นการให้บริการหลังการขายแก่ลูกค้า
พร้อมมั่นใจว่าปี 2561 ผลประกอบการจะเติบโตไม่ต่ำกว่า 10% ตามเป้าหมายที่วางไว้ โดยจะมีสัดส่วนรายได้มาจากยอดขายในประเทศ 60% และต่างประเทศ 40% พร้อมทั้งจะรักษาระดับอัตรากำไรขั้นต้นไว้ที่ 22-26% จากการเน้นบริหารจัดการต้นทุนวัตถุดิบ
“เรายังคงเป้ายอดขายในปีนี้เติบโตไม่ต่ำกว่า 10% จากการผลักดันยอดขายทั้งในประเทศและต่างประเทศ โดยคิดเป็นสัดส่วนยอดขายในประเทศจะอยู่ที่ 60% และต่างประเทศ 40% ซึ่งเรามีนโนบายคงสัดส่วนของต่างประเทศไว้ที่ 40-50% เพื่อเป็นการป้องกันผลกระทบจากอัตราแลกเปลี่ยน เนื่องจากบริษัทไม่สามารถป้องกันความเสี่ยงจากค่าเงินได้ทั้ง 100%” นายเอก กล่าว